
Uznesenie Krajský súd v Bratislave v senáte zloženom z predsedu senátu JUDr. Vlastimila Pavlikovského a členov senátu Mgr. Mariána Degmu a JUDr. Valérie Kleinovej, ml., v spore žalobcu: Poistná udalosť s. r. o., so sídlom Sabinovská 11, 821 03 Bratislava, IČO: 45 474 231, proti žalovanému: KOOPERATIVA poisťovňa, a.s. Vienna Insurance Group, so sídlom Štefanovičova 4, 816 23 Bratislava, IČO: 00 585 441, o zaplatenie 2.003,- Eur s príslušenstvom, o odvolaní žalovaného proti rozsudku Okresného súdu Bratislava I č. k. 39Cb/43/2022-65 zo dňa 25.04.2023, takto rozhodol: Krajský súd v Bratislave rozsudok Okresného súdu Bratislava I č. k. 39Cb/43/2022-65 zo dňa 25.04.2023 z r u š u j e a vec mu v r a c i a na ďalšie konanie a nové rozhodnutie. odôvodnenie: 1.1. Okresný súd Bratislava I (ďalej aj „súd prvej inštancie“) rozsudkom 39Cb/43/2022-65 zo dňa 25.04.2023 (ďalej aj „napadnutý rozsudok“) uložil žalovanému povinnosť zaplatiť žalobcovi sumu vo výške 2.003,- Eur spolu s úrokom z omeškania vo výške 5,00 % ročne zo sumy 2.003,- Eur od 15.04.2022 do zaplatenia, a to do troch dní odo dňa právoplatnosti tohto rozhodnutia. Žalobcovi priznal voči žalovanému nárok na náhradu trov konania v rozsahu 100 %. 1.2. Po právnej stránke vychádzal súd prvej inštancie z ustanovení § 420, § 427 ods. 1 a 2, § 442 ods. 1, 3, § 427 ods. 1, § 428, § 517 ods. 2 zákona č. 40/1964 Zb. Občianskeho zákonníka v znení neskorších predpisov (ďalej aj „Občiansky zákonník“), § 2 písm. g), § 4 ods. 1, 2, 4, 6, 7, 8, § 15 ods. 1 zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov („zákon č. 381/2001 Z. z.“). 1.3. Súd prvej inštancie vychádzal zo zisteného skutkového stavu, že dňa 14.01.2022 došlo k škodovej udalosti, pri ktorej bolo poškodené motorové vozidlo pána T. W. (ďalej aj „poškodený“) značky Audi A4, EČV: W. XXXCJ, a to v príčinnej súvislosti s prevádzkou motorového vozidla, ktorého prevádzateľ mal uzavreté povinné zmluvné poistenie zodpovednosti za škodu spôsobenú prevádzkou motorového vozidla u žalovaného. Poškodený v postavení nájomcu dňa 14.01.2022 uzavrel so žalobcom v postavení prenajímateľa nájomnú zmluvu, predmetom ktorej bol nájom náhradného motorového vozidla značky Nissan Qashqai. Poškodený mal náhradné vozidlo prenajaté v období od 14.01.2022 do 08.02.2022, teda 25 dní. Za prenájom náhradného motorového vozidla vystavil žalobca poškodenému faktúru č. 220201 na sumu 2.900,- Eur. Dňa 08.02.2022 žalobca ako postupník a T. W. ako postupca uzavreli Zmluvu o postúpení pohľadávky. Žalovaný po prešetrení škodovej udalosti žalobcovi listom zo dňa 31.03.2022 oznámil, že dňa 30.03.2022 ukončil šetrenie poistnej udalosti a priznal mu náhradu škody vo výške 897,- Eur s tým, že plnenie znížil, a to vo vzťahu k počtu dní nájmu náhradného vozidla žalovaný priznal náhradu za 13 dní nájmu, od 14.01.2022 do 26.01.2022, ako 2 dni po oznámení totálnej škody. Žalovaný tiež znížil plnenie s poukazom na priznanú dennú sadzbu nájmu v sume 69,- Eur ako primeranej ceny nájmu a nepriznal náklady na dezinfekciu vozidla v sume 25,- Eur. 1.4. Súd prvej inštancie uviedol, že z predložených listinných dôkazov mal za preukázané, že v Zmluve o postúpení pohľadávky uzavretej medzi poškodeným a žalobcom dňa 08.02.2022 bol jednoznačne
špecifikovaný predmet zmluvy v čl. II zmluvy a postupovaná pohľadávka v čl. I zmluvy o postúpení pohľadávky. Bol preukázaný prejav vôle postupcu (poškodeného), smerujúci k postúpeniu v zmluve identifikovanej pohľadávky na žalobcu ako postupníka. Mal za to, že Zmluva o postúpení pohľadávky, uzavretá medzi poškodeným ako postupcom a žalobcom ako postupníkom, dňa 08.02.2022 je platným právnym úkonom, na základe ktorého došlo k platnému postúpeniu budúcej pohľadávky poškodeného voči žalovanému z titulu nároku na náhradu škody na žalobcu, a teda aktívna vecná legitimácia žalobcu v spore bola daná. 1.5. V konaní podľa súdu prvej inštancie nebolo sporným, že škodová udalosť, teda poistná udalosť zo dňa 14.01.2022, skutočne spôsobila škodu na motorovom vozidle poškodeného T. W., a teda aj škodu, náhrady ktorej sa žalobca v konaní domáhal. Poškodený v dôsledku poistnej udalosti prišiel bez vlastnej viny o možnosť užívať svoje motorové vozidlo, a v konečnom dôsledku bol z dôvodu poistnej udalosti poškodenému vnútený stav, keď nemožnosť užívať vlastné poškodené motorové vozidlo riešil prenajatím náhradného motorového vozidla. Žalobca, ako právny nástupca poškodeného, si tak v konaní na základe platnej zmluvy o postúpení pohľadávky uplatnil žalovaným nevyplatenú sumu, ktorá zodpovedá výdavkom, ktoré poškodenému vznikli, a ktoré by nenastali, ak by mohol používať vlastné motorové vozidlo a nebol by povinný platiť nájom za prenajaté motorové vozidlo. Škoda, ktorá poškodenému vznikla, teda spočíva v tom, že poškodený vynaložil vyššie náklady na vypožičanie motorového vozidla v porovnaní s nákladmi, ktoré by inak vynaložil na prevádzku svojho motorového vozidla, ak by nedošlo k škodovej udalosti. Jedná sa podľa žalobcu o skutočnú škodu, ktorú je škodca povinný nahradiť v rozsahu nutne a účelne vynaložených nákladov. 1.6. Po vykonanom dokazovaní súd prvej inštancie dospel k záveru, že žalobcom účtovanú sumu 115,Eur za jeden deň prenájmu náhradného motorového vozidla dojednanú medzi poškodeným a žalobcom v zmysle predloženej nájomnej zmluvy zo dňa 14.01.2022 a vyplývajúcu z predloženej faktúry č. 220201, ktorou žalobca fakturoval poškodenému za prenájom náhradného vozidla za celkovo 25 dní prenájmu náhradného vozidla sumu v celkovej výške 2.900,- Eur, možno považovať pri danom type a značke poškodeného a náhradného vozidla za cenu obvyklú. Súd prvej inštancie v tejto súvislosti poukázal na to, že pokiaľ ide o výšku ceny nájmu náhradného motorového vozidla, túto je nevyhnutné posudzovať v spojitosti s ďalšími okolnosťami na strane poškodeného, pričom za neprimerane vysokú cenu možno považovať iba takú cenu, ktorá výrazne vybočuje z cenového pásma v danom mieste a čase. Pri posudzovaní ceny obvyklej, je preto nevyhnutné vychádzať z celého cenového pásma, teda najnižších, ale aj najvyšších cien, nejde však o cenu priemernú. Pokiaľ cena nájmu z tohto pásma nevybočuje, je potrebné ju akceptovať ako cenu obvyklú. Zo žalobcom predloženého potvrdenia viacerých požičovní vozidiel (ERANOV s.r.o., P. Z. - H., PP RENT CARS s.r.o., AUTOCENTRUM ASIST, s.r.o., GentleCar s.r.o., Business Car s.r.o.) vyplynulo, že suma 115,- Eur za jeden deň prenájmu náhradného vozidla v kategórii osobných motorových vozidiel vyššej triedy a kategórie SUV, nie je cena neobvyklá alebo celkom premrštená, a preto je potrebné cenu nájmu vo výške 115,- Eur/deň považovať za cenu obvyklú, a to aj napriek tomu, že žalovaný predložil v konaní cenníky s nižšou cenou požičovného, nakoľko v zmysle už uvedeného nenahrádza sa poškodenému, resp. jeho právnemu nástupcovi, cena najnižšia, akú žalovaný našiel šetrením na internete, ale cena obvyklá, ktorá nevybočuje z cenového pásma najnižších, ale aj najvyšších cien nájmu daného náhradného vozidla. 1.7. Pokiaľ žalovaný namietal, že ním tvrdená prirážka vo výške 45,- Eur/deň nie je súčasťou skutočnej škody, za ktorú škodca zodpovedá, súd prvej inštancie po vykonanom dokazovaní dospel k záveru, že z predloženej nájomnej zmluvy zo dňa 14.01.2022, ako aj z predloženej faktúry č. 220201 vystavenej žalobcom poškodenému za prenájom náhradného vozidla vyplynulo, že medzi zmluvnými stranami bola dojednaná cena nájmu vo výške 115,- Eur/deň a rovnaká cena nájmu bola aj fakturovaná žalobcom poškodenému. V zmysle uvedeného mal súd prvej inštancie preukázané, že cena nájmu bola jasne a zrozumiteľne stanovená na sumu 115,- Eur za jeden deň nájmu náhradného motorového vozidla, pričom rozpis jednotlivých položiek dojednanej a fakturovanej ceny nájmu uvedený v tabuľkovej časti faktúry na uvedený záver, nemal podľa súdu prvej inštancie vplyv a mal v danom prípade vo vzťahu k dojednanej a fakturovanej cene nájmu len informatívny charakter. Nemožno podľa neho konštatovať, že by určitá časť ceny nájmu dojednanej žalobcom a poškodeným vo výške 115,- Eur/deň nebola zahrnutá do náhrady škody, naopak táto sa v celosti pokladá za skutočnú škodu, ktorá poškodenému vznikla v priamej príčinnej súvislosti s prevádzkou motorového vozidla škodcu, a to zohľadňujúc, že jednoznačne dojednaná cena nájmu náhradného vozidla v sume 115,- Eur/deň zároveň je cenou obvyklou, ktorá nevybočuje z cenového pásma najnižších, ale aj najvyšších cien nájmu daného náhradného vozidla. 1.8. K spornej otázke ohľadom dĺžky nájmu náhradného motorového vozidla mal súd prvej inštancie z vykonaného dokazovania, a to zo žalobcom predloženej nájomnej zmluvy zo dňa 14.01.2022, ako aj z faktúry č. 220201, bez rozumných pochybností preukázané, že poškodený užíval náhradné vozidlo
odo dňa 14.01.2022 do 08.02.2022, t. j. spolu 25 dní. Žalovaný v oznámení o poistnom plnení zo dňa 31.03.2022 oznámil žalobcovi, že dňa 30.03.2022 ukončil šetrenie poistnej udalosti a dospel k záveru, že v danom prípade priznal náhradu škody len za 13 dní nájmu náhradného vozidla, teda do 26.01.2022, ktorý dátum určil ako 2 dni po oznámení o totálnej škode, ktoré bolo dňa 24.01.2022. Súd prvej inštancie po vykonanom dokazovaní konštatoval, že z listu žalovaného zo dňa 09.02.2022 mal preukázané, že žalovaný žalobcovi (ako právnemu nástupcovi poškodeného) oznámil výsledok šetrenia poistnej udalosti zo dňa 14.01.2022 vo vzťahu k rozsahu poškodenia vozidla značky Audi A4, M. s tým, že náklady na opravu vozidla presiahli hodnotu pre posúdenie ekonomickej opraviteľnosti vozidla a poistnú udalosť likviduje ako neekonomickú opravu (totálnu škodu) a poškodenému (žalobcovi) priznáva náhradu škody vo výške 2.591,71 Eur. V zmysle uvedeného, až listom zo dňa 09.02.2022 žalovaný oznámil žalobcovi, ako právnemu nástupcovi poškodeného, riadnu a relevantnú informáciu o ukončení likvidácie škodovej udalosti a o výške priznaného poistného plnenia (náhrady škody) v zmysle § 11 ods. 6 písm. a) zákona č. 381/2001 Z. z. Súd prvej inštancie za relevantné oznámenie žalovaného poškodenému o tzv. totálnej škode nepovažoval list zo dňa 24.01.2022, nakoľko uvedené oznámenie podľa neho predstavovalo len predbežnú informáciu pre poškodeného, bez uvedenia výšky poistného plnenia. Súd prvej inštancie zdôraznil, že dôležitým kritériom pre posúdenie primeranosti a účelnosti užívania náhradného vozidla môže byť v okolnostiach prejednávanej veci doručenie oznámenia o ukončení likvidácie (ukončenie šetrenia) škodovej udalosti a poukaz finančných prostriedkov, keď poškodený ich prijatím získa možnosť využívať hodnotu, ktorú pred škodovou udalosťou plnohodnotne realizoval využívaním poškodeného vozidla (k tomu pozri nález Ústavného súdu Slovenskej republiky sp. zn. III. ÚS 602/2022 zo dňa 16.02.2023). Vzhľadom na uvedené listinné dôkazy, a to pri ich posúdení jednotlivo, ako aj vo vzájomných súvislostiach, mal súd prvej inštancie bez pochybností preukázané, že poškodený mal prenajaté a užíval náhradné motorové vozidlo len počas nevyhnutnej doby odo dňa 14.01.2022 do 08.02.2022, ktorý deň dokonca predchádzal riadnemu oznámeniu žalovaného poškodenému (resp. žalobcovi) o ukončení likvidácie (ukončení šetrenia) škodovej udalosti a oznámení o výške poistného plnenia v zmysle § 11 ods. 6 písm. a) zákona o č. 381/2001 Z. z. Poškodený mal podľa súdu prvej inštancie nárok na náhradu nákladov vynaložených na prenájom náhradného vozidla počas uvedenej doby, kedy jeho obmedzenie v užívaní vlastného motorového vozidla pominulo, resp. kedy ho žalovaný informoval o tom, že oprava poškodeného vozidla by bola neekonomická. V zmysle uvedeného súd prvej inštancie dospel k záveru, že žalobca v konaní preukázal nárok na náhradu nákladov za nájom náhradného motorového vozidla za celých 25 dní nájmu náhradného vozidla, a teda aj nárok v rozsahu žalovaným nepriznaných 12 dní nájmu súd vyhodnotil ako preukázaný a dôvodný. 1.9. Vo vzťahu k spornej otázke ohľadom odpočtu nákladov dojednaných a fakturovaných žalobcom za dezinfekciu náhradného vozidla vo výške 25,- Eur súd prvej inštancie konštatoval, že súdna prax považuje za skutočnú škodu nielen prípady zmenšenia majetku, ale aj prípady akýchkoľvek nákladov vynaložených v súvislosti so vznikom a zabezpečením škody, čo náklady na dezinfekciu náhradného vozidla bez rozumných pochybností predstavujú. Ide teda o náklad, ktorý vznikol v priamej príčinnej súvislosti s poistnou udalosťou, v dôsledku ktorej vznikla škoda na poškodenom vozidle a nebyť uvedenej poistnej udalosti, k vzniku týchto nákladov by vôbec neprišlo. 1.10. Súd prvej inštancie po vykonanom dokazovaní dospel k záveru, že žalobca v konaní preukázal, že žalobou uplatnený nárok predstavuje náklady účelne vynaložené za nutné a dôvodné užívanie náhradného vozidla v príčinnej súvislosti so škodou zo dňa 14.01.2022 na vozidle Audi A4, EČV: W. z ktorých časť žalovaný neuhradil. V zmysle uvedeného súd prvej inštancie vyhodnotil procesnú obranu žalovaného ako nepreukázanú, naopak nárok žalobcu ako dôvodný a preukázaný žalobcom predloženými listinnými dôkazmi, preto žalovanému uložil povinnosť zaplatiť žalobcovi dlžné poistné plnenie, resp. náhradu škody, v sume 2.003,- Eur. 1.11. Vzhľadom k tomu, že žalovaný sa s platením poistného plnenia, resp. náhrady škody vo vzťahu k žalobcovi dostal do omeškania, vznikol žalobcovi nárok na zaplatenie úrokov z omeškania. Žalovaný dôvodnosť žalobcom uplatnených úrokov z omeškania namietal s poukazom na rozhodnutie Najvyššieho súdu Slovenskej republiky sp. zn. 3Cdo/145/2017. Súd prvej inštancie mal z listu žalovaného zo dňa 31.03.2022 - „Oznámenie o poistnom plnení“ preukázané, že žalovaný ukončil šetrenie poistnej udalosti zo dňa 14.01.2022 vo vzťahu k nákladom poškodeného za prenájom náhradného motorového vozidla dňa 30.03.2022. Súd tak žalobcovi priznal nárok na úroky z omeškania dňom nasledujúcim po dni, keď mal žalovaný žalobcovi v zmysle § 11 ods. 7 zákona o č. 381/2001 Z. z. poskytnúť poistné plnenie, 15 dní po skončení prešetrovania potrebného na zistenie rozsahu povinnosti poisťovateľa poskytnúť poškodenému poistné plnenie, t.j. odo dňa 15.04.2022, ako si žalobca uplatnil v žalobe. Sadzbu uplatnených úrokov z omeškania súd prvej inštancie posúdil ako uplatnenú v súlade s § 517 ods. 2 Občianskeho zákonníka a § 3 Nariadenia vlády č. 87/1995 Z. z. V zmysle uvedeného súd
prvej inštancie žalobcovi priznal úroky z omeškania vo výške 5,00 % ročne zo sumy 2.003,- Eur odo dňa 15.04.2022 do zaplatenia, keďže v tejto časti súd prvej inštancie nárok žalobcu na zaplatenie úrokov z omeškania posúdil ako dôvodný a v celom rozsahu preukázaný. 1.12. O trovách konania rozhodol súd prvej inštancie tak, že úspešnému žalobcovi priznal v súlade s § 255 ods. 1 zákona č. 160/2015 Z. z. Civilného sporového poriadku (ďalej aj „CSP“) plnú náhradu trov konania. 2. Proti tomuto rozsudku súdu prvej inštancie podal v zákonnej lehote odvolanie žalovaný, nestotožňujúc sa so záverom súdu prvej inštancie a navrhol, aby odvolací súd napadnutý rozsudok zrušil a vec vrátil súdu prvej inštancie na ďalšie konanie a nové rozhodnutie. Mal za to, že súd prvej inštancie dospel na základe vykonaných dôkazov k nesprávnym skutkovým zisteniam (§ 365 ods. písm. f) CSP) a rozhodnutie súdu prvej inštancie vychádza z nesprávneho právneho posúdenia veci (365 ods. 1 písm. h) CSP). 2.1. Poukázal na to, že už v podanom odpore rozporoval žalobcom uplatňovanú prirážku vo výške 45,Eur za deň. Podľa neho sa nejedná o nárok, ktorý je možné subsumovať pod skutočnú škodu. Uvedená prirážka neprimerane navyšuje cenu prenájmu náhradného motorového vozidla, na základe čoho takéto náklady nie je možné považovať zo strany poškodeného za náklady účelné a primerané. 2.2. Žalovaný mal za to, že žalobca v konaní neuniesol dôkazné bremeno tvrdenia, že ním účtovaná cena prenájmu je cenou obvyklou. Svoje tvrdenie doložil potvrdeniami obdobných prenajímateľov, ktorých dôveryhodnosť žalovaný spochybnil vo svojom vyjadrení, ktorí len podpisom potvrdili cenník nájmu vozidiel žalobcu, platný od 1.1.2016, resp. doložili doklad o výške nájmu v ich autopožičovniach, čo však nekorešpondujú s tým, čo deklaruje žalobca. S argumentom žalovaného ohľadne nepreukázania obvyklej ceny nájmu sa súd prvej inštancie nijako nezaoberal a cenu nájmu mal preukázanú vystavenou faktúrou, čo ale z pohľadu žalovanej nedeklaruje, že sa jedná o cenu primeranú. 2.3. Z ustanovenia § 15 ods. 1 zákona č. 381/2001 Z. z. vyplýva povinnosť poškodeného preukázať ním uplatnený nárok na náhradu škody. V rozhodovanej veci to znamená, že bolo povinnosťou žalobcu, na ktorého bol nárok na náhradu škody postúpený poškodeným, tento nárok riadne preukázať. Faktúra za prenájom náhradného vozidla, vystavená žalobcom, však uplatnený nárok podľa žalovaného nepreukazuje a nie je možné ju bez ďalšieho považovať ako za vyčíslenie skutočnej škody, ktorá má byť krytá povinným zmluvným poistením. Sumu uvedenú žalobcom na faktúre, nie je možné stotožňovať so škodou, na náhradu ktorej má nárok voči žalovanému ako poisťovateľovi poškodený, resp. v posudzovanom prípade žalobca. Žalovaný v tejto spojitosti poukazuje na judikát č. R 7/1992, v zmysle ktorého náhrada nákladov za prenájom náhradného vozidla predstavuje skutočnú škodu, ktorú je škodca povinný nahradiť v rozsahu nutne a účelne vynaložených nákladov. 2.4. V prípade náhrady za zapožičanie náhradného motorového vozidla z povinného zmluvného poistenia zodpovednosti za škodu spôsobenú prevádzkou motorového vozidla nie je doba prenájmu ponechaná na ľubovôli poškodeného. V prípade systému povinného zmluvného poistenia zodpovednosti za škodu spôsobenú prevádzkou motorového vozidla sa nahrádzajú len náklady nutne a účelne vynaložené s odstránením negatívnych následkov vzniknutých poistnou udalosťou. 3. Žalobca vo vyjadrení k odvolaniu žiadal napadnutý rozsudok potvrdiť. V kontexte toho, či rozhodným momentom konca nároku na náhradné vozidlo je predbežná a nezáväzná informácia technika poisťovne hneď pri prvotnej obhliadke poškodení vozidla, príp. pri ďalšej obhliadke dodatočne zistených poškodení vozidla, alebo predbežná a nezáväzná informácia likvidátora poisťovne, alebo až finálne a oficiálne písomné oznámenie o totálnej škode, vystavené v súlade so zákonom č. 381/2001 Z. z., predložil svoju právnu argumentáciu podporenú nálezom Ústavného súdu Slovenskej republiky zo dňa 16.02.2023, sp. zn. III. ÚS 602/2022. K argumentácii žalovaného o tom, že nárok je len do doby predbežnej informácie poisťovne o vzniku totálnej škody, žalobca kontruje čoraz novšími a novšími súdnymi rozhodnutiami zo súčasnosti, o tom, že nárok na náhradné vozidlo je do dátumu doručenia oficiálneho písomného oznámenia poisťovne o vzniku totálnej škody vystaveného podľa § 11 ods. 6 písm. a) zákona č. 381/2001 Z. z., t.j. do oznamu o ukončení šetrenia (formou totálnej alebo parciálnej škody) a výške poistného plnenia. Uviedol, že zapísaný odhad technika poisťovne pri obhliadke poškodeného vozidla o neodporúčaní opravy alebo akýkoľvek neoficiálny, predbežný, informačný email, či list likvidátora poisťovne o neekonomickosti opravy a následnej likvidácii udalosti formou totálnej škody sú z hľadiska priznania nároku na náhradné vozidlo hmotnoprávne nijako neupravené a teda právne bezvýznamné skutočnosti, ktoré nemôžu nahradiť oficiálny, zákonom upravený oznam poisťovne o totálnej škode, pretrhnúť príčinnú súvislosť, spôsobiť neúčelnosť vynaložených nákladov, atď.
3.1. Mal za to, že preukázal obvyklosť ceny nájmu potvrdeniami iných auto požičovní, pričom poukázal aj na množstvo rozhodnutí súdov, ktoré skúmali obvyklosť ceny 115,- Eur a ktoré túto cenu vyhodnotili ako cenu obvyklú. Naproti tomu žalovaný podľa neho iba tvrdil, že cena nájmu je premrštená, a preto ju nepreplatil, avšak nič viac v tomto smere nepreukázal, len predložil internetovú vzorku, ktorá rozhodne nebola svojim obsahom spôsobilá preukázať obvyklosť ceny fakturovanej žalobcom, keďže ešte aj obrázok na vzorke boli ilustračný. Podľa žalobcu, práve na žalovanom, vzhľadom na to že čiastočne plnil, je dôkazné bremeno v tom smere, aby preukázal obvyklosť ceny nájmu žalobcu. 3.2. V otázke údajnej a neopodstatnenej prirážky k cene nájmu žalovaný účelovo zavádza a vo svojom odvolaní rozhodnutia súdov interpretuje výslovne až takmer klamlivým spôsobom. 3.3. Žalobca uviedol, že poškodený si v prejednávanej veci požičal náhradné vozidlo v režime doby neurčitej a za takých podmienok, ktoré mu v danej chvíli najviac vyhovovali, pričom celkovú dobu nájmu kontrahoval výlučne pre dôvody spočívajúce v dĺžke opravy jeho vozidla, príp. pre dôvody spočívajúce v neflexibilnej a ťažkopádnej činnosti žalovanej poisťovne. Čo sa týka vyjadrení žalovaného o neopodstatnených prirážkach k cene nájmu a podobne, žalobca mal za to, že k dohodnutému nájomnému nie sú fakturované žiadne prirážky. Nájomná zmluva jednoznačne a zrozumiteľne uvádza dennú sadzbu nájmu vyjadrenú jedným číselným údajom, pričom táto denná sadzba nájmu sa zhoduje s dennou sadzbou nájmu fakturovanou vo faktúre za nájom motorového vozidla. Cena nájmu neobsahuje žiadne prirážky či príplatky a ani nie sú k nej fakturované žiadne prirážky či príplatkové služby. Doplňujúca informatívna tabuľková poznámka k cenám, zľavám a akciám, ktorá je uvedená vo faktúre žalobcu, má pre prenajímateľa a nájomcu iba informačný charakter o tom, z čoho všetkého je tvorená v nájomnej zmluve zrozumiteľne dohodnutá a jednoznačne číselne zobrazená denná sadzba nájomného, pričom táto informatívna poznámka vo faktúre má iba z marketingového hľadiska uľahčiť orientáciu v rozdielnostiach produktov ponúkaných prenajímateľom pod označením Ponuky č. 1 a Ponuky č. 2. Informatívna marketingová tabuľka vo faktúre za nájom nevyjadruje žiadne relevantné prirážky či príplatky k nájmu a vo vzťahu k dohodnutej a fakturovanej cene nájmu je úplne bezpredmetná. Platba nájomného vopred, ako aj zloženie depozitu, bola významná komplikácia a nemalá finančná záťaž pre poškodeného, ktorý pre neočakávanosť vzniknutej škodovej udalosti nebol na takýto finančný výdavok vôbec pripravený, a preto ako poškodený požadoval výlučne taký nájom, pri ktorom sa nevyžaduje zloženie depozitu a zároveň ani platba celého nájomného vopred a ešte aj splatnosť faktúry za nájom má výrazne predĺženú lehotu (2 mesiace). 4. Krajský súd v Bratislave ako súd odvolací podľa § 34 CSP, viazaný rozsahom a dôvodmi odvolania (§ 379 CSP, § 380 ods. 1 CSP), prejednal vec bez nariadenia pojednávania a dospel k záveru, že odvolanie žalovaného je dôvodné. 5. Podľa § 427 ods. 1 Občianskeho zákonníka fyzické a právnické osoby vykonávajúce dopravu zodpovedajú za škodu vyvolanú osobitnou povahou tejto prevádzky. 6. Podľa § 427 ods. 2 Občianskeho zákonníka rovnako zodpovedá aj iný prevádzateľ motorového vozidla, motorového plavidla, ako aj prevádzateľ lietadla. 7. Podľa § 442 ods. 1 Občianskeho zákonníka uhrádza sa skutočná škoda a to, čo poškodenému ušlo (ušlý zisk). 8. Podľa § 524 ods. 1 Občianskeho zákonníka veriteľ môže svoju pohľadávku aj bez súhlasu dlžníka postúpiť písomnou zmluvou inému. 9. Podľa § 663 Občianskeho zákonníka nájomnou zmluvou prenajímateľ prenecháva za odplatu nájomcovi vec, aby ju dočasne (v dojednanej dobe) užíval alebo z nej bral aj úžitky. 10. Podľa § 4 ods. 1 zákona č. 381/2001 Z. z. poistenie zodpovednosti sa vzťahuje na každého, kto zodpovedá za škodu spôsobenú prevádzkou motorového vozidla uvedeného v poistnej zmluve. 11. Podľa § 4 ods. 2 písm. b) zákona č. 381/2001 Z. z. poistený má z poistenia zodpovednosti právo, aby poisťovateľ za neho nahradil poškodenému uplatnené preukázané nároky na náhradu škody vzniknutej poškodením, zničením, odcudzením alebo stratou veci.
12. Podľa § 4 ods. 4 zákona č. 381/2001 Z. z. poistený má právo, aby poisťovateľ za neho poskytol poškodenému poistné plnenie v rozsahu podľa odseku 2, ak ku škodovej udalosti, pri ktorej táto škoda vznikla a za ktorú poistený zodpovedá, došlo v čase trvania poistenia zodpovednosti, ak tento zákon neustanovuje inak. 13. Podľa § 15 ods. 1 zákona č. 381/2001 Z. z. náhradu škody uhrádza poisťovateľ poškodenému. Poškodený je oprávnený uplatniť svoj nárok na náhradu škody priamo proti poisťovateľovi a je povinný tento nárok preukázať. 14. Podľa § 11 ods. 7 zákona č. 381/2001 Z. z. poisťovateľ je povinný poskytnúť poistné plnenie do 15 dní po skončení prešetrovania potrebného na zistenie rozsahu povinnosti poisťovateľa poskytnúť poistné plnenie alebo po doručení právoplatného rozhodnutia súdu o výške náhrady škody poisťovateľovi, ak z tohto rozhodnutia nevyplýva iná lehota na poskytnutie poistného plnenia. 15. Podľa § 191 ods. 1 CSP dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti; pritom starostlivo prihliada na všetko, čo vyšlo počas konania najavo. 16. Podľa § 389 ods. 1 písm. b) CSP odvolací súd rozhodnutie súdu prvej inštancie zruší ak súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, ak tento nedostatok nemožno napraviť v konaní pred odvolacím súdom. 17. Odvolací súd po preskúmaní napadnutého rozsudku dospel k záveru, že tento nie je náležite odôvodnený v súlade s § 220 ods. 2 CSP, ktorý okrem iného vyžaduje uvedenie súdu, ako posúdil podstatné skutkové tvrdenia a právne argumenty strán, ktoré skutočnosti považuje za preukázané a ktoré nie, ktoré dôkazy vykonal, z ktorých dôkazov vychádzal a ako ich vyhodnotil, prečo nevykonal ďalšie navrhnuté dôkazy a ako vec právne posúdil, prípadne odkáže na ustálenú rozhodovaciu prax. Súd dbá, aby odôvodnenie rozsudku bolo presvedčivé. 18. Žalobca sa v spore domáhal doplatenia náhrady škody vo výške 2.003,00 Eur s príslušenstvom, a to nároku na náhradu nákladov vynaložených poškodeným za prenájom náhradného motorového vozidla za obdobie do riadneho oznámenia žalovaného o tzv. totálnej škode na vozidle, ktoré vozidlo bolo poškodené v priamej príčinnej súvislosti s prevádzkou motorového vozidla, ktorého prevádzateľ mal uzavreté povinné zmluvné poistenie zodpovednosti za škodu spôsobenú prevádzkou motorového vozidla u žalovaného. Z vykonaného dokazovania vyplynulo, že faktúrou č. 220201 zo dňa 08.02.2022 žalobca vyúčtoval poškodenému za 25 dní nájmu náhradného vozidla sumu 2.900,- Eur (žalobca nebol platcom DPH), čo predstavovalo 115,- Eur za deň. V deň vystavenia faktúry poškodený zmluvou postúpil svoju pohľadávku 2.900,- Eur na náhradu škody voči subjektu zodpovednému za škodovú udalosť na jeho motorovom vozidle Audi A4, ečv: W ku ktorej došlo dňa 14.01.2022 v Senci, spočívajúcu v nákladoch na prenájom náhradného vozidla na žalobcu. Žalovaný po prešetrení škodovej udalosti žalobcovi listom zo dňa 31.03.2022 oznámil, že dňa 30.03.2022 ukončil šetrenie poistnej udalosti a priznal náhradu škody vo výške 897,- Eur s tým, že plnenie znížil, a to vo vzťahu k počtu dní nájmu náhradného vozidla žalovaný priznal náhradu za 13 dní nájmu, od 14.01.2022 do 26.01.2022, ako 2 dni po oznámení totálnej škody. Žalovaný tiež znížil plnenie s poukazom na priznanú dennú sadzbu nájmu v sume 69,- Eur ako primeranej ceny nájmu. Žalovaný tiež nepriznal náklady na dezinfekciu vozidla v sume 25,- Eur. 19. Spornou otázkou bola cena za nájom náhradného motorového vozidla. Súd prvej inštancie zaviazal žalovaného na zaplatenie istiny vo výške 2.003,- Eur s príslušenstvom žalobcovi (právneho nástupcu poškodenej na základe zmluvy o postúpení pohľadávky) s odôvodnením, že cena nájmu 115,- Eur, za ktorú si poškodený prenajal náhradné vozidlo (bez zloženia finančnej zábezpeky za nájom vozidla, bez stanovenia presnej doby nájmu na začiatku nájmu, faktúra za nájom sa mala vystaviť po skončení nájmu a so splatnosťou 2 mesiace odo dňa jej vystavenia), bola za daných podmienok nájmu primeraná a obvyklá. Súd prvej inštancie mal preukázané, že cena nájmu bola jasne a zrozumiteľne stanovená na sumu 115,- Eur za jeden deň nájmu náhradného motorového vozidla, pričom rozpis jednotlivých položiek dojednanej a fakturovanej ceny nájmu uvedený v tabuľkovej časti faktúry na uvedený záver nemá podľa neho vplyv a má v danom prípade vo vzťahu k dojednanej a fakturovanej cene nájmu len informatívny charakter. Nemožno podľa súdu prvej inštancie konštatovať, že by určitá časť ceny nájmu
dojednanej žalobcom a poškodeným vo výške 115,- Eur/deň nebola zahrnutá do náhrady škody, naopak táto sa v celosti pokladá za skutočnú škodu, ktorá poškodenému vznikla v priamej príčinnej súvislosti s prevádzkou motorového vozidla škodcu, a to zohľadňujúc, že jednoznačne dojednaná cena nájmu náhradného vozidla v sume 115,- Eur/deň zároveň je cenou obvyklou, ktorá nevybočuje z cenového pásma najnižších, ale aj najvyšších cien nájmu daného náhradného vozidla. 20. Odvolací súd však poukazuje na skutočnosť, že žalobcu zaťažovalo dôkazné bremeno preukázania obvyklosti cien nájmu obdobných motorových vozidiel. Pokiaľ žalobca v žalobe tvrdil, že náklad na nájom náhradného vozidla predstavoval sumu 2.900,- Eur a pokiaľ žalovaný žalobcom uplatnený nárok poprel, pričom predložil súdu dôkazy o tom, že obvyklá cena za prenájom motorových vozidiel bola v čase a mieste rozhodnom pre posúdenie veci rádovo nižšia, čím poprel skutkové tvrdenia žalobcu o primeranosti (obvyklosti) nákladov na prenájom náhradného vozidla, potom na žalobcovi bolo preukázať, že ním uplatnený nárok je adekvátny právnej úprave a jeho nárok na úhradu (konkrétne) 115,- Eur za deň nájmu motorového vozidla je dôvodný. 21. Civilné sporové konanie je ovládané prejednacou zásadou, v súlade s ktorou je úspech procesnej strany definovaný jej povinnosťou tvrdenia a na ňou nadväzujúcou dôkaznou povinnosťou a im zodpovedajúcim korelátom v podobe bremena tvrdenia a dôkazného bremena. Z prejednacej zásady potom následne vyplýva základné procesné pravidlo, podľa ktorého každá strana je povinná dokazovať skutočnosti zodpovedajúce znakom právnej normy, ktorá je pre ňu priaznivá a ktorej sa domáha. Strana domáhajúca sa týchto právnych následkov ponesie aj nepriaznivé dôsledky stavu non liquet (neobjasneného určitého skutkového stavu, resp. určitej relevantnej skutočnosti), teda procesných následkov toho, ako keby bolo zistené, že k naplneniu skutkových predpokladov hypotézy právnej normy, ktorej účinkov sa domáhala, nedošlo. (nález Ústavného súdu Slovenskej republiky č. k. I. ÚS 24/2019 zo dňa 09.06.2020 uverejnený v Zbierke nálezov a uznesení Ústavného súdu Slovenskej republiky pod č. 20/2020). 22. Žalobca nesplnil svoju zákonnú povinnosť, vyplývajúcu mu z ustanovenia § 15 ods. 1 zákona č. 381/2001 Z. z., a teda nepreukázal, že by celá žalobou uplatnená suma mala predstavovať škodu spôsobenú poisteným u žalovaného, ktorú by bol žalovaný povinný nahradiť. Nebolo síce povinnosťou žalobcu vyhľadať najlacnejšiu ponuku za denný nájom motorového vozidla, ale žalobcu zaťažovalo dôkazné bremeno a mal preukázať, že výška náhrady škody, ktorú si uplatnil, je obvyklá cena prenájmu obdobných motorových vozidiel v danom mieste a čase. Žalobca fakturoval poškodenému faktúrou č. 220201 základnú sadzbu nájmu 69,- Eur a prirážku 46,- Eur za celkovo 25 dní, sumu 25,- Eur za dezinfekciu vozidla. Ak žalobca argumentoval tým, že ním fakturovaná prirážka v skutočnosti nepredstavuje prirážku, ale jedná sa len o informatívnu poznámku vo faktúre, ktorá má iba z marketingového hľadiska uľahčiť orientáciu v rozdielnostiach produktov ponúkaných prenajímateľom pod označením ponuky č. 1 a ponuky č. 2, túto argumentáciu odvolací súd odmieta. Ak by predmetné tvrdenie žalobcu malo byť pravdivé, tak by priamo v texte ním predloženej nájomnej zmluvy zo dňa 14.01.2022 bolo uvedené, aká ním poskytovaná služba (t.j. či služba označená ako ponuka č. 1 alebo služba označená ako ponuka č. 2) bola poškodenému v skutočnosti poskytnutá. Navyše z obsahu nájomnej zmluvy nie je zrejmé, kedy boli jednotlivé údaje do zmluvy vpísané, a preto nie je vylúčené, že tieto boli do textu zmluvy - vrátane ceny nájmu - ručne žalobcom vpísané až ex post. Z uvedeného dôvodu nie je zrejmé, či poškodený si v skutočnosti objednal u žalobcu službu označenú pod ponukou č. 2 a či bol vopred, t.j. pred uzatvorením nájomnej zmluvy, oboznámený s cenou nájmu, ktorú žalobca fakturoval, a ktorú žiada žalobca nahradiť prostredníctvom inštitútu náhrady škody od žalovaného. Žalobcom fakturovaná prirážka nepredstavuje odôvodnené a účelne vynaložené výdavky, ktoré vznikajú pri nájme náhradného motorového vozidla, a ktoré by bolo možné zahrnúť do škody, ktorú by mal byť žalovaný povinný nahradiť. Navyše, ak by aj odvolací súd mal pripustiť, že prirážka uvedená vo faktúre žalobcu v skutočnosti nie je prirážkou, žalobca žiadnym spôsobom nepreukázal, že suma 115,- Eur za jeden deň prenájmu náhradného motorového vozidla predstavuje sumu obvyklú a primeranú, keďže žalobca nepredložil v konaní žiadny hodnoverný dôkaz, ktorý by predmetnú skutočnosť preukazoval. 23. Prirážka nepredstavuje odôvodnené a účelne vynaložené výdavky, ktoré vznikajú pri nájme náhradného motorového vozidla, a ktoré by bolo možné zahrnúť do škody, ktorý by mal byť žalovaný povinný uhradiť. Suma 46,- Eur predstavuje prirážku, ktorú nemožno stotožniť so škodou. Predovšetkým príplatok za nezabezpečenie predmetu nájmu nemôže predstavovať skutočnú škodu, keďže nahrádza inštitút zloženia depozitu, ktorý sa v zásade vracia nájomcovi po ukončení nájomnej zmluvy a v žiadnom
inom dokumente predkladanom žalobcom (okrem faktúry č. 220201) sa rozlišovanie ponúk/služieb v spojitosti s fakturovanou prirážkou neuvádza, pričom z obsahu nájomnej zmluvy nie je zrejmé, či si poškodený skutočne objednal u žalobcu službu označenú pod ponukou č. 2. Žalobca v konaní hodnovernými dôkazmi nepreukázal, že suma nájmu ním fakturovaná je cenou obvyklou a primeranou, a teda že náklady nájmu, škody poškodeného, sú primerané a boli vynaložené účelne. 24. Odvolací súd poukazuje na aplikovateľnú ustálenú judikatúru, podľa ktorej pri určení skutočnej škody je potrebné vychádzať z obvyklých cien prenájmu obdobných vozidiel v danom mieste a čase a je potrebné zohľadniť, či náklady boli vynaložené nutne a účelne. V posudzovanej veci nemožno mať za účelne vynaložené náklady sumu 46,- Eur denne, ak išlo o nedôvodnú prirážku za zmluvu uzatvorenú na dobu neurčitú a prirážku za zmluvu uzatvorenú bez zloženia finančnej zábezpeky. Pokiaľ ide o rozhodnutia súdov, na ktoré poukázal žalobca, podľa ktorých súdy priznávajú sumu 115,- Eur za deň nájmu požičaného vozidla za primeranú, odvolací súd uvádza, že nie je viazaný rozhodnutiami iných súdov, pokiaľ nejde o rozhodnutia najvyšších súdnych autorít. Odvolací súd si je vedomý, že je v záujme právnej istoty, aby súdy rozhodovali v obdobných skutkových veciach rovnako, na druhej strane však treba konštatovať, že súd (v tomto prípade odvolací) musí zohľadniť vždy konkrétne okolnosti toho ktorého prípadu a musí vychádzať z obsahu konkrétneho spisového materiálu. 25. Osoby, ktoré spôsobili škodu pri prevádzke motorového vozidla sú povinné osobe poškodenej nahradiť skutočnú škodu a to, čo poškodenému ušlo (ušlý zisk). Na osobu (poisteného) zodpovedajúcu za škodu spôsobenú prevádzkou motorového vozidla uvedeného v poistnej zmluve sa vzťahuje poistenie takejto zodpovednosti, pričom má z poistenia právo, aby poisťovateľ za poisteného nahradil poškodenému uplatnené preukázané nároky na náhradu škody vzniknutej poškodením, zničením, odcudzením alebo stratou veci. Poškodený je povinný nárok na náhradu škody preukázať. 26. Žalobca má v prvom rade povinnosť tvrdenia. Na podporu svojho tvrdenia v zmysle ustanovenia § 132 CSP je žalobca povinný označiť dôkazy, ktoré podľa jeho názoru môžu prispieť k objasneniu veci a zároveň je povinný ich k žalobe pripojiť, ak to ich povaha pripúšťa. Podľa ustanovenia § 186 ods. 2 CSP súd vychádza zo zhodných tvrdení strán, ak neexistuje dôvodná pochybnosť o ich pravdivosti. Ak teda existuje skutočnosť, na ktorej sa obe strany sporu zhodnú, súd nemusí, a ani nemôže takúto skutočnosť dokazovať. V zmysle § 151 ods. 1 CSP, ak skutočnosť tvrdená jednou stranou sporu nie je spochybnená druhou stranou sporu, považuje sa táto skutočnosť za nespornú (fikcia nespornosti). Na vyvrátenie tejto fikcie postačuje generálne popretie týchto skutočností vlastným tvrdením o skutkových okolnostiach. Následne je potrebné podporiť skutkové tvrdenia návrhmi na vykonanie dôkazov. Hodnotenie dôkazov je činnosť súdu, pri ktorej súd vykonané procesné dôkazy hodnotí z hľadiska ich pravdivosti a dôležitosti pre rozhodnutie. Súd hodnotí dôkazy v zmysle § 191 CSP podľa svojej úvahy, a to každý dôkaz jednotlivo a všetky dôkazy v ich vzájomnej súvislosti. Každý vykonaný dôkaz môže byť prostriedkami procesného útoku a prostriedkami procesnej obrany spochybnený tým, že sa pripúšťa dôkaz opaku dokazovanej skutočnosti. Inak povedané, žiaden dôkaz nedisponuje predpísanou legálnou silou, ktorá by nepripúšťala dôkaz svojho opaku. Súd pri hodnotení dôkazov nie je obmedzený zákonom v tom, ako a s akým výsledkom má z hľadiska pravdivosti hodnotiť konkrétny dôkaz. Hodnotenie by však malo mať vždy oporu vo vykonanom dokazovaní a v súlade so zásadami formálnej logiky a musí byť preskúmateľné v inštančnom postupe. Hodnotenie dôkazov následne súd uvedie v rozhodnutí vo veci samej - ktoré dôkazy vykonal, z ktorých dôkazov vychádzal a ako ich vyhodnotil, prečo nevykonal navrhnuté dôkazy a ako vec právne posúdil. 27. Napadnutý rozsudok týkajúci sa obvyklej ceny nájmu a odôvodnenie rozdielu medzi cenou 69,Eur denne a 46,- Eur denne je v rozpore s predloženými dôkazmi. Z predmetnej faktúry vyplýva, že celková cena za 1 deň nájmu činí 115,- Eur pričom základná cena je 69,- Eur za deň a prirážka (doba neurčitá, nezabezpečenie) činí 46,- Eur. Odvolací súd poukazuje na aplikovateľnú ustálenú judikatúru, podľa ktorej pri určení skutočnej škody je potrebné vychádzať z obvyklých cien prenájmu obdobných vozidiel v danom mieste a čase a je potrebné zohľadniť, či náklady boli vynaložené nutne a účelne. V posudzovanej veci nemožno mať za účelne vynaložené náklady sumu 46,- Eur denne, ak išlo o nedôvodnú prirážku za zmluvu uzatvorenú na dobu neurčitú a prirážku za zmluvu uzatvorenú bez zloženia finančnej zábezpeky. Odvolací súd v tejto súvislosti odkazuje aj na uznesenie Najvyššieho súdu Slovenskej republiky zo dňa 28.06.2016, sp. zn. 3 MCdo 3/2015, v zmysle ktorého: „Pokiaľ ide o výšku náhrady škody, otázka skutočnej škody bola riešená už v rozhodnutí R 7/1992, v zmysle ktorého skutočnou škodou spočívajúcou v nákladoch na vypožičanie či prenájom vozidla, prevyšujúcich náklady
na prevádzku vlastného vozidla, je zodpovedný subjekt povinný nahradiť iba v rozsahu, v akom náklady boli vynaložené nutne a účelne na vypožičanie - nájom náhradného vozidla, ktoré zodpovedá vozidlu zadržiavanému.“ „V danom prípade nevyhnutná potreba žalobcu zadovážiť si náhradné motorové vozidlo po dobu, keď nemohol užívať svoje motorové vozidlo, nebola účastníkmi spochybňovaná. Avšak aj u porovnateľného motorového vozidla platí, že rozsah náhrady, ku ktorej je škodca povinný, je obmedzený hľadiskom účelnosti. So zreteľom na uvedené, bolo potrebné výšku náhrady škody, za ktorú zodpovedá žalovaný, stanoviť vzhľadom na obvyklé ceny prenájmu obdobných motorových vozidiel v danom mieste a čase. Skutočnou škodou, spočívajúcou v nákladoch na vypožičanie náhradného vozidla, ktoré prevyšujú náklady na prevádzku vlastného vozidla, je zodpovedný subjekt povinný nahradiť len v rozsahu, v akom náklady boli vynaložené nutne a účelne na vypožičanie (nájom) náhradnej veci, zodpovedajúcej parametrom pôvodnej veci.“ „Dôkazné bremeno o výnimočných okolnostiach, odôvodňujúcich v konkrétnom prípade priznanie náhrady v čiastke vyššej, než je obvyklá potrebná k prenájmu porovnateľného vozidla, zaťažuje žalobcu.“ 28. Podľa odvolacieho súdu účelnosť vynaložených nákladov, konkrétne primeranosť náhrady za nájom náhradného vozidla vo vzťahu nároku na náhradu len skutočnej škody možno vidieť v dvoch základných parametroch. Prvý spočíva v druhu vozidla, ktoré je prenajaté ako náhradné. Má a môže byť svojou veľkosťou, úrovňou výbavy a cene obstarania adekvátne vozidlu poškodeného. Poškodený má nepochybne právo na náhradné vozidlo zodpovedajúce štandardu jeho vozidla, ktoré z dôvodu škodovej udalosti nemôže dočasne používať. Druhý parameter podľa odvolacieho súdu spočíva v cene, za ktorú sa takéto vozidlo prenajíma. S poukazom na vyššie citované rozhodnutie Najvyššieho súdu Slovenskej republiky (R 7/1992) na vec sa vzťahujúce zákonné ustanovenia v kontexte predovšetkým s ustanovením § 422 Občianskeho zákonníka nemožno vykladať tak, že je povinnosťou škodcu (alebo miesto neho poisťovateľa) uhradiť škodu v akejkoľvek výške, hoci aj rovnajúcej sa nákladom spojených so škodovou udalosťou, a že jediným predpokladom bude, že poškodený vynaložené náklady v tejto výške preukáže. V prípade, že poškodený vynaložil vyššie náklady na zapožičanie náhradného vozidla v porovnaní s nákladmi, ktoré vynaložil na prevádzku svojho vlastného (poškodeného) vozidla počas doby jeho nespôsobilosti na používanie, treba za skutočnú škodu považovať len v rozsahu nutne a účelne vynaložených nákladov a len do tejto výšky je škodca (miesto neho poisťovateľ) povinný škodu nahradiť. Nemožno akceptovať premisu, že v podstate možno akceptovať okolnosti navýšenia ceny za denný nájom bez ohľadu na racionalitu takýto postup odôvodňujúcich argumentov. 29. Súd prvej inštancie sa však týmto vyššie uvedeným postupom neriadil, nevysporiadal sa dostatočne s argumentáciou žalobcu, od ktorej odôvodňoval svoj nárok, s ním doloženými dôkazmi, náležitými pre danú vec, ako aj s námietkami žalovaného. Námietka žalobcu, že žalovaný nedôvodne od neho požadoval preukázať obvyklosť ceny nájmu a že je to práve žalovaný, ktorý by mal túto skutočnosť preukázať, je nedôvodná, a to z dôvodu, že uplatnený nárok po ukončení šetrenia žalovaný znížil a nepreplatil vo fakturovanej (uplatnenej) výške. Uvedené by platilo v opačnom procesnom postavení strán sporu. Nárok na náhradu nákladov na prenájom náhradného vozidla si žalobou uplatnil žalobca. Je teda povinný preukázať, že mu tento nárok vznikol v súlade s právom. V zmysle právnej úpravy je oprávnený uplatniť si poistné plnenie vo výške adekvátnej skutočnej škode, ktorá mu (jeho právnemu predchodcovi) vznikla. Poisťovateľ nahrádza poškodenému len uplatnené, a preukázané nároky na náhradu škody a len vo výške, ktorá v danom prípade mohla zodpovedať účelne vynaloženému nákladu na prenájom náhradného vozidla. 30. S vyššie uvedeným súvisí aj poznatok odvolacieho súdu verejne dostupných zdrojov, z internetovej stránky žalobcu, kde je uvedené, že žalobca ako špecialista s dlhoročnou praxou v oblasti likvidácie poistných udalostí a vzdelaný v oblasti práva a poisťovníctva poskytuje komplexný a profesionálny servis klientom - poškodeným pri poistných udalostiach. Stránka žalobcu tiež nabáda poškodených k prenájmu auta od žalobcu tvrdiac, že je možné náhradné vozidlo získať zadarmo a nasleduje vysvetlenie: „Zabezpečíme, aby požičanie náhradného vozidla bolo ako súčasť vám poskytnutej náhrady škody. Tým že náhradné vozidlo bude považované za súčasť náhrady škody, cena za jeho požičanie od spoločnosti Poistná udalosť s.r.o. ide v konečnom dôsledku na ťarchu povinne zmluvného poistenia (PZP) vinníka nehody. Požičanie náhradného vozidla teda preplatí poisťovňa, pričom vy ako poškodený v konečnom dôsledku zo svojho znášate iba tie náklady, ktoré by ste ináč aj tak vynaložili na prevádzku svojho auta, ak by nebolo poškodené (napr. pohonné látky a podobne).“ V nadväznosti na uvedené odvolací súd poukazuje na nález Ústavného súdu Českej republiky zo 14. februára 2018, sp. zn. IV. ÚS 2043/17, v ktorom ústavný súd dospel k záveru, že „dosahovanie zisku je zmyslom podnikania, ktoré si zaslúži
rešpekt a ochranu - nesmie sa však diať parazitujúcim a právo zneužívajúcim spôsobom. Systém povinného ručenia slúži k ochrane poškodených pri dopravných nehodách a jeho prostredníctvom majú byť likvidované náklady vynaložené na odstránenie vzniknutej ujmy. Tento systém primárne chráni poškodených, ako aj vinníkov nehôd, ktorí následne nemusia nahrádzať škodu celkom z vlastných finančných prostriedkov. Nie je možné však pripustiť, aby boli účelovým navyšovaním nákladov na odstraňovanie škôd čerpané finančné prostriedky, ktoré by pri poctivom konaní čerpané neboli, čo by nakoniec mohlo ísť na ťarchu všetkých poistníkov (nielen podnikateľov v oblasti poisťovníctva), keďže by to povinné ručenie predražilo.“ 31. Súd prvej inštancie si ohľadom obvyklosti ceny nájmu, za ktorú si poškodený (od žalobcu) prenajal náhradné vozidlo osvojil argumentáciu žalobcu, pričom k cene nájmu motorového vozidla vychádzal v podstate z konštatovania, že v prípade právneho predchodcu žalobcu išlo o iné podmienky nájmu v danom mieste a čase, z ktorých vychádzal pri stanovení výšky náhrady škody vyplatenej žalobcovi a aké súdu prvej inštancie predložil žalovaný (cenníky autopožičovní z internetu). Súd prvej inštancie konštatoval, že poškodený si prenajal náhradné motorové vozidlo na dobu neurčitú, bez povinnosti zložiť finančnú zábezpeku, faktúra za nájom mala byť vystavená až po skončení nájmu a predĺžená splatnosť faktúry za nájom. Predovšetkým odvolací súd zdôrazňuje, že pokiaľ ide o rozdiely v ponuke, ide o produktové kritériá, ktoré súd prvej inštancie v odôvodnení svojho rozhodnutia iba konštatoval, avšak ich nijako neobjektivizoval a ani racionálne nevysvetlil ich možný vplyv na cenu nájmu. 32. Cena nájmu náhradného vozidla bola vyššia ako žalovaným predložené cenníky z dôvodu iných, podľa tvrdenia žalobcu, podmienok nájmu. Z vykonaného dokazovania však vyplýva, že pokiaľ súd prvej inštancie uvedenú argumentáciu akceptoval, nevysvetlil možné úvahy poškodeného pri jej rozhodovaní sa o ekonomickej efektivite ňou vybraného (žalobcom ponúknutého) typu nájmu so spomínanými špecifikami. Súd prvej inštancie nevysvetlil, ako spomínané parametre mohli, či vôbec ovplyvnili, rozhodovanie poškodeného. Odvolací súd dodáva, že zábezpeka slúži na pokrytie prípadného poškodenia, zničenia alebo straty predmetu nájmu, a nie je zrejme nákladom navyše. Započítava sa do konečnej ceny nájmu a v prípade, že prevyšuje konečnú cenu, rozdiel by sa mal nájomcovi vrátiť. Zálohu preto nemožno považovať za parameter, ktorý bez ďalšieho ovplyvňuje cenu nájmu či inak odlišuje takúto ponuku. 33. Odvolací súd z uvedených dôvodov považuje za nesprávny postup, že súd prvej inštancie dostatočne nepreveril okolnosti, za ktorých si poškodený prenajal náhradné vozidlo. Ide pritom o skutočnosť podstatnú pre určenie, či cena nájmu 115,- Eur na deň, ktorá sa vymyká bežnému priemeru cien v ponuke subjektov zaoberajúcich sa krátkodobým prenájmom motorových vozidiel, možno považovať za adekvátnu, alebo nešlo len o nasmerovanie poškodeného žalobcom za účelom navýšenia. Skutočná cena nájmu bola 69,- Eur a táto suma predstavuje škodu, ktorá v vznikla v dôsledku poistnej udalosti. Suma 45,- Eur predstavuje prirážku, ktorú nemožno stotožniť so škodou. 34. Vyššia cena za prenájom náhradného vozidla, ktorú mal v konečnom dôsledku poškodený zaplatiť, predstavuje rozpor s tvrdenou výhodnosťou, pričom súd prvej inštancie prisvedčil takémuto tvrdeniu bez vysvetlenia, v čom vlastne bolo používanie náhradného vozidla od žalobcu za opísaných podmienok výhodné. Je skutočnosťou hodnou zreteľa, že žalobcova obchodná činnosť sa primárne zameriava na vyhľadávanie poistných udalostí, ich likvidáciu či vymáhanie poistných nárokov, pričom spôsob aj cena prenájmu náhradného vozidla poškodenej organizoval žalobca. Preto okolnosti výberu náhradného vozidla, majúceho vplyv na náklady jeho nájmu, bolo potrebné posúdiť a zhodnotiť aj z pohľadu žalobcu (nielen poškodeného). 35. Odvolací súd má tiež za to, že sa nemožno stotožniť so sumou 25,- Eur za dezinfekciu ako škodou. Dôvodnosť nároku za položku za dezinfekciu v sume 25,- Eur žalobca nepreukázal a ani nepreukázal nutnosť a účelnosť vynaloženia týchto nákladov. Tieto položky neboli v zmluve dohodnuté, pričom odvolací súd poukazuje na skutočnosť, že aj keby boli dohodnuté, nejde o nevyhnutne a účelne vynaložené výdavky, ktorých vynaloženie by bolo v príčinnej súvislosti s konaním škodcu a jeho zodpovednosťou. Žalovaný predložil cenník prenájmu motorových vozidiel, v ktorom sa okrem iného uvádza, že: „všetky autá sú pred odovzdaním dôkladne umyté a profesionálne dezinfikované ozónom.“ Súd prvej inštancie uviedol, že pri tejto sume ide o náklad, ktorý vznikol v priamej príčinnej súvislosti s poistnou udalosťou, v dôsledku ktorej vznikla škoda na poškodenom vozidle a nebyť uvedenej poistnej udalosti, k vzniku týchto nákladov by vôbec neprišlo. Vôbec sa však nezaoberal skutočnosťou, že ide
o ručne doplnenú sumu do formulára uzavretej nájomnej zmluvy s popisom „dezinfekcia vozidla - 25,-“. Odvolaciemu súdu nie je zrejmé, prečo táto potrebná dezinfekcia nebola zahrnutá do pôvodnej sumy za prenájom vozidla, uvedenej v nájomnej zmluve, a prečo, ak žalobca deklaruje, že požičiava autá profesionálne dezinfikované ozónom, si dodatočne účtuje ďalšie poplatky. Pokiaľ žalobca argumentuje, že išlo o nutnú dezinfekciu kvôli Covid-19, odvolaciemu súdu nie je zrejmé, prečo sa o tejto potrebe nezmienil už v čase uzavretia predmetnej nájomnej zmluvy, keď situácia pri uzavieraní nájomnej zmluvy dňa 14.01.2022 a vrátení vozidla dňa 08.02.2022, sa z hľadiska Covid-19 nezmenila. Týmito skutočnosťami sa súd prvej inštancie v napadnutom rozsudku nezaoberal. 36. Za nedostatočné považuje odvolací súd aj odôvodnenie napadnutého rozsudku v bode 37, ktorý sa týka odôvodnenosti dĺžky nájmu náhradného motorového vozidla a posúdenia, či možno považovať nájomné za náhradné motorové vozidlo za účelný a nevyhnutný náklad aj za dobu po oznámení mu žalovaným, že na poškodenom motorovom vozidle vznikla totálna škoda. V tomto bode súd prvej inštancie uviedol, že za relevantné oznámenie žalovaného poškodenému o tzv. totálnej škode nepovažoval list zo dňa 24.01.2022, nakoľko uvedené oznámenie podľa neho predstavovalo len predbežnú informáciu pre poškodeného, bez uvedenia výšky poistného plnenia. Zdôraznil, že dôležitým kritériom pre posúdenie primeranosti a účelnosti užívania náhradného vozidla môže byť v okolnostiach prejednávanej veci doručenie oznámenia o ukončení likvidácie (ukončenie šetrenia) škodovej udalosti a poukaz finančných prostriedkov, keď poškodený ich prijatím získa možnosť využívať hodnotu, ktorú pred škodovou udalosťou plnohodnotne realizoval využívaním poškodeného vozidla (k tomu viď nález Ústavného súdu Slovenskej republiky sp. zn. III. ÚS 602/2022 zo dňa 16.02.2023). Vzhľadom na uvedené listinné dôkazy, a to pri ich posúdení jednotlivo, ako aj vo vzájomných súvislostiach, mal súd prvej inštancie bez pochybností preukázané, že poškodený mal prenajaté a užíval náhradné motorové vozidlo len počas nevyhnutnej doby odo dňa 14.01.2022 do 08.02.2022, ktorý deň dokonca predchádzal riadnemu oznámeniu žalovaného poškodenému (resp. žalobcovi) o ukončení likvidácie (ukončení šetrenia) škodovej udalosti a oznámení o výške poistného plnenia v zmysle § 11 ods. 6 písm. a) zákona č. 381/2001 Z. z. Avšak súd prvej inštancie zároveň uviedol, že „poškodený mal nárok na náhradu nákladov vynaložených na prenájom náhradného vozidla počas uvedenej doby, kedy jeho obmedzenie v užívaní vlastného motorového vozidla pominulo, resp. kedy ho žalovaný informoval o tom, že oprava poškodeného vozidla by bola neekonomická.“ Bod 37 napadnutého rozsudku a tvrdenia súdu prvej inštancie v ňom zaujaté, sú rozporné, nakoľko súd prvej inštancie na jednej strane za relevantné považuje oznámenie o ukončení likvidácie a nie informáciu o neekonomickej oprave, zároveň však uviedol, že nárok na náhradu nákladov vynaložených na prenájom náhradného vozidla do doby, kedy ho žalovaný informoval o tom, že oprava poškodeného vozidla by bola neekonomická. 37. V zmysle judikatúry Európskeho súdu pre ľudské práva, ako aj ústavného súdu platí, že judikatúra síce nevyžaduje, aby na každý argument strany, aj na taký, ktorý je pre rozhodnutie bezvýznamný, bola daná odpoveď v odôvodnení rozhodnutia; ak však ide o argument, ktorý je pre rozhodnutie rozhodujúci, vyžaduje sa špecifická odpoveď práve na tento argument (Ruiz Torija c. Španielsko z 9. decembra 1994, séria A, č. 303 - A , s. 12, § 29, Hiro Balani c. Španielsko z 9. decembra 1994, séria A, č. 303 - B, Georgiadis c. Grécko z 29. mája 1997, Higgins c. Francúzsko z 19. februára 1998). Ústavný súd vyslovil, že súčasťou obsahu základného práva na spravodlivý proces je aj právo účastníka konania na také odôvodnenie súdneho rozhodnutia, ktoré jasne a zrozumiteľne dáva odpovede na všetky právne a skutkovo relevantné otázky súvisiace s predmetom súdnej ochrany, t. j. s uplatnením nárokov a obranou proti takému uplatneniu (napr. rozhodnutia ústavného súdu sp. zn. IV. ÚS 115/03, III. ÚS 119/03-30). 38. Právo na spravodlivý súdny proces zahŕňa aj právo na odôvodnenie súdneho rozhodnutia, na čo je poukázané vo viacerých rozhodnutiach Ústavného súdu (nález Ústavného súdu Slovenskej republiky sp. zn. I. ÚS 110/07). Podobne v náleze sp. zn. IV. ÚS 296/09 Ústavný súd SR uviedol: „Otázka, či súd nevyhovel požiadavke odôvodnenia vyplývajúcej z čl. 6 ods. 1 dohovoru, môže byť zodpovedaná iba s prihliadnutím na okolnosti prípadu. Ústavný súd SR vo svojich rozhodnutiach stabilne uvádza: „Povinnosťou všeobecného súdu je uviesť v rozhodnutí dostatočné a relevantné dôvody, na ktorých svoje rozhodnutie založil. Dostatočnosť a relevantnosť týchto dôvodov sa musí týkať tak skutkovej, ako i právnej stránky rozhodnutia (m. m. III. ÚS 328/05, III. ÚS 116/06).“ (napr. III. ÚS 107/07). Ústavný súd SR tiež uvádza: „Riadne odôvodnenie súdneho rozhodnutia ako súčasť základného práva na súdnu ochranu podľa čl. 46 ods. 1 ústavy vyžaduje, aby sa súd jasným, právne korektným a zrozumiteľným spôsobom vyrovnal so všetkými skutkovými a právnymi skutočnosťami, ktoré sú pre jeho rozhodnutie vo veci podstatné a právne významné.“ (IV. ÚS 14/07). Súčasťou obsahu základného
práva na spravodlivý proces je aj právo účastníka konania na také odôvodnenie súdneho rozhodnutia, ktoré jasne a zrozumiteľne dáva odpovede na všetky právne a skutkovo relevantné otázky súvisiace s predmetom súdnej ochrany, t. j. s uplatnením nárokov a obranou proti takému uplatneniu“ (napr. IV. ÚS 115/03, III. ÚS 119/03, III. ÚS 209/04). 39. Odvolací súd poukazuje na to, že právo na určitú kvalitu súdneho konania, ktorej súčasťou je aj právo strany sporu na dostatočné odôvodnenie súdneho rozhodnutia, je jedným z aspektov práva na spravodlivý proces. Z práva na spravodlivé súdne konanie vyplýva totiž aj povinnosť súdu zaoberať sa účinne námietkami, argumentmi a dôkaznými návrhmi strán, avšak s výhradou, že majú význam pre rozhodnutie (I. ÚS 46/05). Povinnosťou súdu je uviesť v rozhodnutí dostatočné a relevantné dôvody, na ktorých svoje rozhodnutie založil. Dostatočnosť a relevantnosť týchto dôvodov sa musí týkať tak skutkovej, ako i právnej stránky rozhodnutia (III. ÚS 107/07). 40. Z vyššie uvedených dôvodov preto odvolací súd napadnutý rozsudok súdu prvej inštancie podľa § 389 ods. 1 písm. b) CSP zrušil a vec mu vrátil na ďalšie konanie a nové rozhodnutie (§ 391 ods. 1 CSP), v ktorom ďalšom konaní sa bude riadiť vyššie uvedeným právnym názorom odvolacieho súdu a svoje rozhodnutie aj náležite v súlade s § 220 ods. 2 CSP a presvedčivo odôvodní. V novom rozhodnutí rozhodne aj o trovách odvolacieho konania (§ 396 ods. 3 CSP). 41. Toto rozhodnutie prijal senát Krajského súdu v Bratislave pomerom hlasov 3: 0 (§ 393 ods. 2 veta druhá CSP). Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2024:1122204377.2 (dáta aktuálne k 11. 11. 2026). Záväzné je znenie zverejnené súdom.




